Disse ti spillerne koster fire milliarder
1. Luis Suárez - fra Liverpool til Barcelona for drøyt 700 millioner kroner. 2. James Rodriguez - fra Monaco til Real Madrid for snaut 700 millioner kroner. 3. David Luiz - fra Chelsea til PSG for rundt 430 millioner kroner. 4. Diego Costa - fra Atlético Madrid til Chelsea for om lag 320 millioner kroner. 5. Alexis Sanchez - fra Barcelona til Arsenal for rundt 320 millioner kroner. 6. Luke Shaw - fra Southampton til Manchester United for 310 millioner kroner. 7. Ander Herrera - fra Athletic til Manchester United for rundt 300 millioner kroner. 8. Romelu Lukaku - fra Chelsea til Everton for rundt 300 millioner kroner. 9. Cesc Fàbregas - fra Barcelona til Chelsea for rundt 300 millioner kroner. 10. Adam Lallana - fra Southampton til Liverpool for drøyt 250 millioner kroner. Totalt: 3,93 milliarder kroner. For med en måned igjen av det internasjonale overgangsvinduet, er pengesummene som har skiftet bankkontoer i sommer blitt astronomiske. Prisen på spillerne som står for de ti største overgangene så langt (se hvem i faktaboks), har nesten nådd fire milliarder kroner. Det er «bare» drøyt 600 millioner kroner mindre enn fjorårets ti dyreste overganger - og husk at denne sesongen akkurat har begynt. - Spiller- og agentmakten er helt syk. Nå går spillerne kun etter klubben hvor de får mest penger. Kanskje er spill i Europa og sjanse til å vinne trofeer fortsatt en faktor, men det virker som om pengegaloppen har tatt helt av, sier TV 2-kommentator Kasper Wikestad til VG. Klubbene i Premier League er dem som bruker mest penger på nye spillere hver sesong. Mens verdens ti dyreste spillere i inneværende sesong har kostet til sammen i underkant av fire milliarder kroner, viser ferske tall fra statstikkbyrået Transfermarkt at lagene i England har forsterket seg med spillere verdt totalt 5,1 milliarder kroner i sommer. - Nå er det veldig mye mer penger i Premier League sammenlignet med de andre ligaene. Spesielt TV-avtalen som kom i fjor endret mye. Det er ikke bare storklubbene som handler stort, men også de like under. Det gir en helt annen dynamikk i overgangsmarkedet, sier Wikestad. Et godt eksempel er Evertons kjøp av Romelu Lukaku, som kostet dem snaut 300 millioner kroner da han skrev under onsdag.Likevel er Luis Suárez' overgang fra Liverpool til Barcelona (verdt drøyt 700 millioner kroner) sommerens største, tett fulgt av James Rodríguez som gikk fra Monaco til Real Madrid for omtrent samme sum. Men selv om det brukes enorme summer på spillere i de andre største ligaene også, klarer ikke Tyskland, Spania og Italia å hamle opp med Premier Leagues pengebruk. Og når til og med Arsenals manager Arsène Wenger er villig til å «gamble» med en overgang, er det tydelig at det er gode tider i England. - Han har ikke spilt mange kamper, nei, men engelske spillere på markedet i England er veldig dyre. Denne gang var jeg klar til å gamble fordi han er en spiller for fremtiden, sa Wenger da han kjøpte Southamptons 19 år gamle forsvarsspiller Calum Chambers for 190 millioner kroner.Financial Fair Play-reglene, som kom sesongen 2011/12, ble innført av Det europeiske fotballforbundet (UEFA) for å forhindre at klubbene brukte mer penger enn de hadde, og dermed gikk konkurs. Disse reglene har dog ikke klart å begrense prislappen på fotballspillere. Siden 2011/12-sesongen har de tvert om steget - samtidig som klubbene i spesielt England og Spania har brukt mer penger på spillerkjøp. - Financial Fair Play har i stor grad den effekten at de sørger for at storklubbene forblir størst. De omsetter for mye mer penger, mens de mindre klubbene ikke klarer å henge med. Det er litt synd. Men de som har måttet unngjelde er Manchester City, som går inn i en sesong med restriksjoner, sier Wikestad. Manchester City og Paris Saint-Germain har begge blitt tvunget av UEFA til å ha minst fem spillere de selv har utviklet i A-lagsstallen. I tillegg har de to storklubbene fått en bot på drøyt 500 millioner kroner som må nedbetales innen tre år, samt et maksnivå på lønningene til spillerne som er med i lagenes Champions League-tropp.
Verdens største klubber har aldri brukt mer penger på fotballspillere enn de gjorde i fjor. Nå er de på god vei til å toppe seg selv.